"Informanté se plasing het nie die gevoelens en waardigheid van die treurende familie in ag geneem nie. Daar is ook nie 'n prominente waarskuwing gegee dat die inhoud grafies en onvanpas is vir sekere lede van die publiek nie," meen die EFN.
Mnr. Frederico Links, 'n medenavorser by die Instituut vir Openbare Beleidsnavorsing (IPPR) en voorsitter van die drukgroep ACTION Coalition wat streef na toegang tot inligting in Namibië, het gesê hy stem ten volle met die EFN saam, want dié soort joernalistiek is nie volgens die etiese gedragskode vir Namibiese media nie.
"Dit wat Informanté gedoen het, is oneties volgens enige mediastandaard in enige plek ter wêreld. Dit skyn 'n negatiewe lig op alle media in Namibië. Namibiese media het werklik 'n laagtepunt bereik," het hy gesê.